Létezik a Mikulás? - Szülők Háza Magazin
Kezdőlap Egyéb Létezik a Mikulás?
Írta: Szülők Háza - 2016-02-18 0 239 inhabitat.com
Avagy, létezik-e Mikulás, és tényleg az Angyalkák csöngetnek-e karácsonykor?
Már egy egészen pici újszülött is szívesen hallgatja mamája csengő-bongó hangját, amint bölcsője felett dudorászik, rövid, ritmusos ringatókat mond, vagy dajkanyelven mondókázik. Egy öt-hat hónapos gyermek pedig már több percre is képes figyelmét összpontosítani ezeknek a mesekezdeményeknek a hallgatására. Az egy-két éves gyermek kifejezetten igényli a mesék hallgatását, a könyvek nézegetésében hároméves kortól pedig már nincs megállás. A gyermek megállíthatatlanul száguld a mesék szárnyán, a fantázia birodalmába.
Kell a misztérium
A gyermek lelkének szüksége van arra, hogy igenis létezzen Mikulás, és csöngessenek angyalkák, amikor fel van díszítve a karácsonyfa. Történjen ez függetlenül attól, hogy kinek milyen a hite vagy mi a felfogása erről. A gyereknek szükségük van a mítoszokra, hiszen ez áll a legközelebb az ő világképükhöz. Így tudják a dolgokat a legjobban a helyükre tenni önmagukban.
Igen ám, de mit tegyünk akkor, ha december elseje után úton-útfélen Mikulásokba ütközünk, a kirakatokban Mikulás Mikulás hátán kínálgatja a méretesebbnél méretesebb csokoládét. Hatodikáig már minden „valamire való” gyerek részt vett legalább két Mikulás-ünnepségen: egyen a bölcsiben, oviban, az apu vagy az anyu munkahelyén. És akkor még nem beszéltünk a különböző rokonokról, akik naponta egy-egy újabb Mikulás-ajándékkal lepik meg gyermekünket. Mi lesz így a mesével, a misztériummal? Most akkor hol lakik az Igazi Mikulás?!
Engedjék meg, hogy erre a képzeletbeli kérdésükre saját gyermekkori élményemmel válaszoljak, amelyre mind a mai napig élesen emlékszem, pedig csak hároméves voltam.
Apaszagú télapó
Annak rendje s módja szerint december 6-án nálunk is beköszöntött az akkor még Télapónak mondott ünnep. Este szépen kipucoltam a kis cipőmet, és anyukám segítségével kiettem az ablakba, aztán izgatottan vártam, mikor jár felénk a Télapó. És, akkor egyszer csak csöngettek. Izgatottan rohantam az ajtóhoz. Az ajtóban, láss csodát, ott állt az ősz szakállú, öreg Mikulás. Még most is érzem a jóleső borzongást a hátamon, amit akkor érezhettem, amikor megpillantottam.
Igaz, volt egy pár furcsaság, amit a Mikulás körül tapasztaltam. Egyrészt anyukámnak is hozott ajándékot. Mégpedig valami fehérneműt. Már akkor is csodálkoztam azon, honnan tudja a Mikulás, hogy anyukám milyen méretű bugyit hord. Na jó, ezen még gyorsan túltettem magam, viszont, ami sokáig nem hagyott nyugodni: hogy lehet, hogy a Mikulásnak éppen olyan illata volt, mint apukámnak? Mert egyértelműen „apaszaga” volt. És ugyanolyan pecsétgyűrűt viselt az ujján, mint az én édesapám. Ezzel együtt, amikor elment a Mikulás, és pár perc múlva hazaérkezett apu, egy percig sem gondoltam, hogy ő volt a Télapó. Izgatottan meséltem neki, hogy mi történt. Ő pedig, gondolom, csak bólogathatott, meg reménykedhetett, hogy nem ismertem fel.
Azért írom azt, hogy gondolom, mert érdekes módon erre már tényleg nem emlékszem olyan erősen, mint magára a Mikulásra. Úgy látszik, azt az élményt a szívem jegyezte meg. Beleépült a személyiségembe, abba, aki lettem. És így, közel 30 év múlva, mikuláskor, én is hasonló izgalommal várom, hogy vajon felismerik-e a saját gyermekeim a Mikulásruha alatt saját nagybácsijukat. De természetesen – bár ők is véltek némi hasonlóságot felfedezni a két ember között, és Julcsa lányom meg is jegyezte, hogy elég fiatalos ez a Mikulás –, azért hálásak voltak érte, hogy hozzájuk is ellátogatott személyesen a Télapó. És persze, eszük ágában sem volt lebuktatni őt.
Bibliai történetek: közeli érzésvilág
Azt gondolom tehát, hogy az igazi Mikulás bennünk él, és semmi köze a bevásárló-központos Télapókhoz. Higgyünk hát benne, és készüljünk az ünnepekre, ne csak ajándékokkal, hanem lélekben is.
Függetlenül a vallási meggyőződésünktől, érdemes bibliai történeteket is olvasni. Hiszen a kis Jézus megszületésének érzésvilága nagyon közeli a gyermekekéhez. A mesék, történetek azért is nagyon fontosak a gyerekeknek, mert alapvető értékeket közvetítenek a jóról és a rosszról. Ilyen szempontból is nagyon sok hasznos dolog olvasható a bibliai történetekben.
Az se baj, ha a Mikulás néha virgácsot is hoz, hiszen ez is hozzá tartozik a történethez. Persze mindig vigyázzunk arra, hogy ne legyen túl reális a történet. Ne használjuk fel a Télapót arra, hogy „jól móresre tanítsa” elszemtelenedett gyermekünket. Mindig maradjunk a mesék, a fantáziák világában. Bízzuk gyermekünkre a következtetések levonását.
Tanítsunk gyermekünknek az ünnepkörrel kapcsolatos dalokat, verseket, hogy, ha majd eljön a nagy nap, méltóan köszönthesse az ünnepet. Hallgassunk sok karácsonyi zenét (komolyzenét is hallgathatunk: Bachot, Corellit, Handelt), hogy gyermekeink érzelmileg is felkészülhessenek az ünnepre.
CÍMKÉKMikulás MEGOSZTÁS